da da da da da da nb da da da da en da da da da da da da nb nb da de en en
De Gamle var aldeles ugæstfrie ved at vinde forholdsvis sikkert over den nye klub i Old Boys-rækken, Fredericia. - Svanholm Cricketklub
Tirsdag d. 19. juni 2018 kl. 16:56 af Henrik Pfaff
For første gang skulle De Gamle spille en turneringskamp på en lørdag. Årsagen til det skyldes det nye hold i rækken fra Fredericia, der i sagens natur vil have svært ved at nå frem til det normale kamptidspunkt med start ved halv seks/ sekstiden på en ganske almindelig hverdag.
Til gengæld skulle der startes kl. 11, da Fredericia skulle spille en kamp senere mod Malmøhus. De havde af uransagelige grunde meldt afbud, så Fredericia fik kun ”fornøjelsen” af at skulle møde De Gamle.
Vi har stadig problemer med at stille med fuldt hold, så da kampen startede, var vi kun 7 på holdet. Dette gav så til gengæld debut til 2 spillere, nemlig Shakil Ahmed og klubbens 1.-holdstræner Rasheed Lewis. Vores anfører, Mickey Lund, viste sig fra den overordentlige pæne side, da han lod Fredericia bestemme om de ville batte først eller gå i marken. De valgte det første, så vi blev sendt i marken med kun 7 mand, hvilket hurtigt blev til 8, da Fredericia var så venlige at stille en markspiller iført deres klubdragt til rådighed for os hele halvlegen (tag den Frem). Det var nu spændende at se, hvor hurtig banen var blevet, da der stadig ikke er faldet noget regn af betydning.
Oldboys debutant - klubbens 1.-holdstræner Rasheed Lewis
Oldboys debutant - Shakil Ahmed
Fredericias spillere med min med-regnskabsfører CamillaØstergaard (ikke omklædt) stående i midten med ryggen til samt Flemming Søegaards gamle Forty-ven Kalle, klædt i hvidt
Petersson brødrene forsøger at overbevise Tahir Siddique om dagens gærdeorden...
Dennis Zachariasson (0 for 9) og Morten Petersson (0 for 29) blev sat til at åbne bowlingen. Morten blev nok lidt dyr i den 4. over han bowlede, så han blev afløst af bror Michael (3 for 12), der til gengæld havde stor succes med sine ultra-tørre off-skruere (nu skulle det jo også passe til banens beskaffenhed), hvor Dennis blev afløst af Tahir Siddique (0 for 24). Som afslutning blev Shakil (1 for 9) bragt ind i angrebet, og anføreren Mickey (1 for 10) mente nu også, at han havde fortjent at bowle. Morsomt var det at se - når bolden langt om længe kom ned fra himlen - hvordan den hoppede temmelig højt på den knastørre pitch til stor overraskelse for Fredericias gærdespillere.På de 20 overs, der var aftalt, fik Fredericia scoret i alt 94 point.
Lidt regn kunne ønskes
Med kun 7 mand til at batte skulle der ikke gå så meget galt for at komme i problemer. Så med et par hurtige gærdefald skulle 4 mand derfor score tæt på maksimum-scoren. Brødreparret Morten (4) og Michael (26*) blev sendt ind for at åbne. Morten måtte dog allerede i 3. over lade livet, da han blev grebet flot ved grænsen. Det kunne måske være smart med noget styrketræning, Morten. Michael, til gengæld, fik verfet nogle firere ud i sin velkendte stil. Tahir (20) og Shakil (25*) fortsatte, hvor Michael slap. Dermed var det blevet Dennis’(17*) tur, og han sørgede for sammen med Shakil at batte sejren hjem. Om Dennis skulle skynde sig hjem efter kampen vides ikke, for det tog ham kun 7 minutter at banke sine 17 point ud. Udenfor med skinner på sad Rasheed og ventede på at komme ind og vise, hvad han er værd i Old Boys-sammenhæng – så det har vi stadig til gode at se. Mickey havde ligeledes taget opstilling, hvis der skulle blive brug for det. Og med lige knap 8 overs tilbage passerede vi deres score. Ser man tilbage på de to innings, må det konstateres, at der skal ikke slås ret hårdt til bolden, for at den løber ud til fire.
Som sædvanlig med De Gamle var der dømt besøg i baren, da der skulle hygges og snakkes med de nye fra fastlandet. Holdet fra Fredericia er jo noget nær et familieforetagende i kraft af de mange Østergaard‘er, der spiller i klubben. Til dagens kamp var der 3 repræsentanter på holdet, nemlig Line, Jan og Steen. Og minsandten om ikke referenten fik fornøjelsen af endnu en Østergaard, Camilla, datter af Steen, som var med-regnskabsfører. Ligeledes fik referenten snakket med en gammel Forty Club-ven Kalle (Karl Hansen), som undertegnede ikke havde set i mange år.
3. halvleg er altid hyggelig
Fredericia94 for 6 på 20 overs
Svanholm95 for 2 på 12,1 overs
Fra en nostalgi-minded referent